
IRIZPENA, ARABAKO LURRALDE HISTORIKOAN ARRANTZA KONTINENTALAREN APROBETXAMENDUA ARAUTZEN DUEN ARAUTEGIA 2023-2024 KANPAINARAKO ONESTEKO FORU AGINDUAREN PROIEKTUARI BURUZKOA (Kontsulta batzordearen 2023ko otsailaren 22ko bilkura)
I. AURREKARIAK
Otsailaren 1ean, Nekazaritzako zuzendariak egindako irizpen eskaera sartu zen kontsulta batzordearen erregistroan. Horren bidez, 2023-2024 kanpainan, Arabako Lurralde Historikoan arrantza kontinentalaren aprobetxamendua arautzen duen arautegia onartzeko Foru Agindu proiektuari buruzko irizpena eskatu zuen, xedapen orokorrak arautzen dituen arautegian ezarritako txosten eta agiriekin batera.
II. BATZORDEAREN ESKUMENA
Espainiako Konstituzioaren 148. artikuluan ezartzen denez, “Erkidego Autonomoek har ditzaketen konpetentziak alor honetakoak dira: ...11. Itsas bazterreko arrantza, itsaskikintza, arrainzaintza, ehiza eta ibai arrantza”.
3/1979 Lege Organikoak, abenduaren 18koak, Euskal Herriaren Autonomia Estatutuarenak, 10.10 artikuluan azaldu zuenez, “Euskal Herriko Autonomia Erkidegoak bakarreko eskumena du honako gai hauetan: … 10. Itsas bazterreko arrantza, itsaskikintza, arrainzaintza, ehiza eta ibai arrantza.”. 
Azaroaren 25eko 27/1983 Legeak, Euskal Autonomia Erkidego osorako erakundeen eta Lurralde Historikoetako foru erakundeen arteko harremanei buruzkoak, 7.b. artikuluan hauxe ezartzen du: "Lurralde Historikoei dagokie Erakunde erkideen arauak garatzea eta gauzatzea, honako arlo hauetan: … 3. Barnealdeko arrantza eta ehiza aberastasunaren aprobetxamendu erregimena”.
Bestalde, sektore araudia honako xedapen hauek osatzen dute:
- 1942ko otsailaren 20ko Legea, ibai arrantza arautzen duena
- 42/2007 Legea, abenduaren 13koa, Ondare Naturalari eta Biodibertsitateari buruzkoa
- 9/2021 Legea, azaroaren 25ekoa, Euskadiko natura ondarea kontserbatzeari buruzkoa
- 630/2013 Errege Dekretua, abuztuaren 2koa, espezie exotiko inbaditzailearen Espainiako katalogoa arautzen duena
Ibai arrantza arautzen duen 1942ko otsailaren 20ko Legearen 12. artikuluan eta hurrengoetan debekualdien arloan Estatu mailako lege erregulazioa ezartzen da.
Abenduaren 13ko 42/2007 Legeak, natura ondare eta biodibertsitatearenak, zeina oinarrizkoa baita haren 1. artikuluaren eta bigarren azken xedapenaren arabera, hau ezartzen du 65. artikuluan: 
“1. Ehizatu eta ur kontinentaletan arrantzatu ahal izango diren espezieak autonomia erkidegoek zehazten dituztenak bakarrik izango dira, eta deklarazio horrek inola ere ezingo die eragin Babes Bereziko Espezieen Zerrendan sartutako espezieei edo Europar Batasunak debekatutakoei.
2. Nolanahi ere, ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat”.
Euskadiko natura ondarea kontserbatzeari buruzko azaroaren 25eko 9/2021 Legearen (Euskal Autonomia Erkidegoko Natura Kontserbatzeko Legearen testu bategina onartzen duen apirilaren 15eko 1/2014 Legegintzako Dekretua indargabetzen duena) 77. artikuluan ehizarekin eta arrantzarekin lotuta espezieak babesteko neurri osagarriak arautzen dira. 1. eta 3. apartatuetan debeku agindu foralak aipatzen dira, beren-beregi aprobetxamendu zinegetikoari dagokionez. Nolanahi ere, artikuluak, izenburuan zein artikuluan zehar, ehizaren eta arrantzaren inguruan dihardu. Horretarako, ondorioztatu da artikuluaren xedeari dagokionez (espezieen babesa), foru aginduen aipamena arrain hazkuntzaren aprobetxamenduan ere jasotzen dela. 
Esanguratsua da 2. apartatuan honako hau ezartzen dela: "Ehizak eta arrantza kontinentalak jarduera horietarako baimendutako espezieen kontserbazioa eta sustapena bermatu beharko dituzte eta, beraz, jarduera horietarako erabil daitezkeen lur eta uretan egin beharko da ehizan edo arrantzan, espezie bakoitzarentzat ezarritako garaietan". 
Kontuan hartuta, gainera, “Barnealdeko arrantza eta ehiza aberastasunaren aprobetxamendu erregimenaren” arloko arau garapenaren eskumena lurralde historikoei dagokiela, logikoa dirudi ondorioztatzea 77. artikuluan debekualdien foru aginduak aipatzen direnean, barnealdeko arrantzari ere egin behar zaiola erreferentzia.
Azkenik, 630/2013 Errege Dekretuko 10.5 artikuluak, abuztuaren 2koak, espezie exotiko inbaditzaileen Espainiako katalogoa arautzen duenak (ingurumena zaintzeari buruzko oinarrizko legedi izaera, Konstituzioko 149.1.23. artikuluan ezarritakoarekin bat etorriz, Errege Dekretuaren beraren azken xedapenetako lehenengoan ageri da), azaldu zuenez, “Arrantza eta ehiza katalogoan jasotako espezieak kontrolatu, kudeatu eta desagerrarazteko metodo gisa aurreikusi ahalko dira, abenduaren 13ko 42/2007 Legea indarrean sartu aurretik sartutakoak, helburua ehiza eta arrantza arautzeko tresnetan ageri denean eta data horren aurretik espezie horiek okupatutako banaketa areatara mugatzen denean.”
Azaldutako guztia ikusita ondorioztatu da Lurralde Historikoak baduela ibaietako arrain aberastasunaren aprobetxamendu araubidearen arloan araudiak garatzeko eskumena.
Beste alde batetik, Arabako Foru Administrazioaren Kontsulta Batzordea sortu zuen Diputatuen Kontseiluaren martxoaren 30eko 40/1999 Foru Dekretuak 3.1.b artikuluan ezarri zuen kontsulta batzordeak nahitaezko irizpena eman beharko zuela erregelamenduzko xedapenen egitasmoetan, foru arauak betearazteko emandakoak, gaia Lurralde Historikoaren eskumen osokoa denean, edo Autonomia Erkidegoaren legeak betearazteko emandakoak, gaia Lurralde Historikoak erregelamendu bidez garatzeko denean.
Horrenbestez, ondorioztatu behar da arlo honetan autonomia erkidegoko legeak araudiari dagokionez garatzeko eskumena Lurralde Historikoarena denez, Arabako Foru Aldundiak daukala araudi ahalmena eta, hortaz, kontsulta batzordeak irizpena ematea nahitaezkoa dela.
III. ARAUDI GAIKUNTZA ETA ERAKUNDE ESKUMENA 
 LHLren 7.b.3. artikuluak dio ibaietako arrain aberastasunaren aprobetxamendu araubidearen arloan Lurralde Historikoei dagokiela Erakunde erkideek ezarritako arauak garatzea eta gauzatzea, eta 8.2 artikuluaren arabera, arautegia eta araudi ahala garatzeko eskumena dutela. Dena den, ez du adierazten Aldundiaren zein organori dagokion azken hori. Horrez gain, arlo honetan ez da araudi garapeneko ahalmena erabili; araudi ahala zein erakunderi dagokion zehaztu zitekeen.
Proposamena izapidetzeari dagokionez, eskumeneko organoak egin du, hots, Arabako Foru Aldundiaren Nekazaritza Sailak, 14/2016 Foru Dekretua, otsailaren 9koan, Diputatuen Kontseiluarenean, ezarritakoaren arabera. Horren bidez, Nekazaritza Sailaren egitura organiko eta funtzionala onartzen da, Mendi Zerbitzuari, besteak beste eginkizun hauek ematen dizkionak: basoko flora eta fauna antolatzea, kontserbatzea, kudeatzea eta sustatzea. Bestalde, Ehiza eta Arrantza Atalaren funtzioak hauek dira: ehiza eta arrantza debekualdien agindu orokorrak, eta haren arautegi osagarria aztertzea eta proposatzea.
Proiektua onartzeko erakunde eskumenari dagokionez, Arabako Foru Aldundiaren Antolamenduari, Funtzionamenduari eta Araubide Juridikoari buruzko abenduaren 18ko 52/1992 Foru Arauak, Foru Gobernu Kontseiluari esleitu ziola araudi ahala (3. eta 7.2 artikuluak eta hirugarren xedapen gehigarria), baina foru diputatuei ere eman zien, honako hau ezarriz: "Foru diputatuei dagokie: … 11.
Araudiak egiteko eta zigortzeko ahalmena erabiltzea, Aldundiko beste organoek haren sailaren gaietan eta berariazko trebakuntza duten gaietan dauzkaten aginpideen kaltetan gabe.”
Horrenbestez, ezin da ondorioztatu foru aginduaren maila egokia ez denik araudi ahala gauzatzeko.
IV. PROIEKTUA IZAPIDETZEAN JARRAITUTAKO PROZEDURA
 Proiektua prestatzean oro har Foru Gobernu Kontseiluaren 29/2017 Foru Dekretuan ezarritako prozedura jarraitu dela, maiatzaren 23koa.
Aurretiazko kontsulta publikoaren izapideari dagokionez, kontuan hartuta araudia aurreko denboraldikoaren berdina dela, funtsezkoak ez diren aldaketa txikiekin, maiatzaren 23ko 29/2017 Foru Dekretuaren 10.g artikuluan xedatutakoaren arabera, foru agindu proiektu hau egiteko prozedura hasteko urtarrilaren 12ko 3/2023 Foru Aginduan adierazten da bidezkoa dela aurretiazko kontsulta publikoaren izapidetik salbuestea.
Generoaren arabera eragina aldez aurretik ebaluatzeko txostena egin da, nahiz eta 29/2017 Foru Dekretuaren 14.4 artikuluan ez diren jasotzen foru aginduak aipaturiko txostena eskatzen duten arau proiektuen artean. 
Entzunaldi izapidearen eta jendaurrean jartzearen emaitzei buruzko memorian adierazten denez, urtarrilaren 16an, Foru Aldundiaren webgunean, "Araudi garapenean parte hartzea" atalean, foru aginduaren proiektuaren entzunaldiko izapidea eta jendaurrean jartzea argitaratu ziren, eta entzunaldi izapidearen eta jendaurrean jartzearen emaitzei buruzko txostenean honako hau adierazi zen: “ez da inolako ekarpenik aurkeztu, ez eta eragozpenik ere aipatutako foru aginduaren proiektua izapidetzeko bidezkotasunari buruz, eta ez da erregistratu arau xedapena idazteko baloratu beharreko proposamen edo oharrik”.
Bestalde, espedientean txosten tekniko bat jasotzen da, zeinaren bidez arrazoitzen baita, Natura Ondareari eta Biodibertsitateari buruzko abenduaren 13ko 42/2007 Legearen 65. artikuluan ezartzen den bezala, ezarri nahi den erregulazioak zergatik bermatzen duen ekitaldi honetarako baimendutako espezieen kontserbazioa eta sustapena.
Azkenik, proiektua ez da barne hartu 2023ko urteko araugintza planean (abenduaren 27ko 823/2022 Erabakiaren bidez onartua). Hala ere, 29/2017 Foru Dekretuaren 4. artikuluko 2. apartatuan ezarritakoarekin bat etorriz (“Organo eskudunak urteko araugintza planean ageri ez den araugintzako proposamenen bat aurkezten badu onartzeko, arau horren premia edo presa justifikatu beharko da izaera orokorreko xedapen hori egiteko prozedura abiarazten duen ebazpenean”), prozedura hasteko Foru Aginduan, proiektua Urteko Araugintza Planean jaso ez izana aipatu ez bada ere, erregulazio beharra justifikatu da.
V. PROIEKTUAREN DESKRIBAPENA
1.- Oro har
Foru Aginduaren proiektuaren xedea da Arabako Lurralde Historikoan 2023-2024 denboraldian zehar arrantza kontinentala arautzen duen araudia ezartzea. Hori horrela, eranskin batean aipaturiko araudiaren testu osoa jasotzen da eta funtsezkoak ez diren zenbait aldaketa jasotzen dira 2022-2023 denboraldian zehar aipaturiko jarduera arautu zuen araudiari dagokionez.
Arau eraginaren txostenean adierazten denez, “Aldaketa nagusia karramarro inbaditzaileak kontrolatu eta desagerrarazteko eremuetan karramarroa arrantzatzeko baimena lortzeko beharra kentzea da. Aldaketa horren arrazoia da espezie horien arrantza pixkanaka murrizten ari dela, duela hamarkada bat 8.000 baimen baino gehiago izatetik gaur egun mila baino gehixeago izatera igaro baita, eta, beraz, ez da betetzen espezie horiek kontrolatzeko eta desagerrarazteko helburua".
Ekimenak azalpenezko zati bat du, bi artikulu (batek, arautegia onartzen du, eta horretarako, Foru Aginduaren Eranskin batera jotzen du; eta besteak Arabako Lurralde Historikoan, 2022-2023 denboraldian, arrantza kontinentalaren aprobetxamendua arautzen duen arautegia onartzen duen martxoaren 11ko 119/2022 Foru Agindua indargabetzen du).
Eranskinaren artikuluetan honako hauek ezartzen dira: zer espezie arrantza daitezkeen, harrapaketa kopurua, harrapaketen dimentsioak, arrantza tresnak, elementu osagarriak eta amuak eta beitak, bai salmonidoak, bai ziprinidoak harrapatzeko; bai eta arrain eta krustazeo exotiko inbaditzaileen espezieak kontrolatzeko eta errotik kentzeko ere, hala badagokio.
Halaber, exotiko inbaditzailetzat jotzen diren arrain eta krustazeo espezieak kontrolatzeko, kudeatzeko eta errotik kentzeko metodotzat hartzen du arrantza, 630/2013 Errege Dekretuan barne hartuz, 42/2017 Legea indarrean sartu aurretik Arabako Lurralde Historikoan sartu zirenak. Bestalde, 630/2013 Errege Dekretu horri buruzko berariazko neurriak ezartzen ditu.
Era berean, hauek jasotzen ditu: arrantza egiteko beharrezko agiriak, arrain fauna babesteko neurriak, Kirol Eremua ezartzea, debekatutako tarteen mugaketa, komertzializatzea debekatuta dagoen espezieak, baimenak lortzea, harrapaketen partea betetzea, ontzitik arrantzatzea eta desgaitasuna duten pertsonentzako lehentasunezko arrantza eremuen kokapena.
Azkenean, I. eranskinean arro hidrografikoan arrantzarako diren tarteak zehazten dira, II. eranskinean amuarraina arrantzatzeko barrutiak eta III. eranskinean karramarro gorria eta karramarro seinaleduna kontrolatzeko eta deuseztatzeko tarteak. 
Araugintza teknikako arrazoiengatik, Xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza jarraibideak onetsi zituen maiatzaren 23ko 29/2017 Foru Dekretuan (Foru Gobernu Kontseiluarena) ezarritakoaren arabera, aldi baterako arauketa bat denez, uste da xedapen indargabetzaileak 2023-2024 denboraldirako planteatzen denaren aurka doan edozein xedapeni egin behar diola erreferentzia modu generikoan, 119/2022 Foru Agindua beren-beregi aipatzeko beharrik gabe.
Era berean, kontuan hartuta proiektaturiko Foru Aginduaren indarraldia, aipaturiko 29/2017 Dekretuaren IV. eranskinaren lehenengo gidalerroaren E letrako e) apartatuko 5. puntuan ezarritakoaren arabera, Aginduaren denbora eraginkortasunari buruzko azken xedapen berri bat sartzea gomendatu da, denbora hori 2024/2025 denboraldiari dagokion onespenera hedatu dadin.
2.- Arabako Lurralde Historikoan, 2023-2024 denboraldian, arrantza kontinentalaren aprobetxamendua arautzen duen arautegiaren 13. artikuluari (kirol agertokia) dagokionez, 2. apartatuan honako hau adierazten da: “Ziprinidoen kirol eszenatokian arrantza sustatu edo irakasteko jarduerak egin aurretik eskaera egin beharko da, Arabako Arrantza eta Kasting Federazioaren bidez izapidetuta, Arabako Foru Aldundiaren Ehiza eta Arrantza Atalean”. Segurtasun juridikoko arrazoiak direla eta, argitu beharko litzateke ea ekitaldi horiek egiteko aurretiaz administrazio eskudunari jakinarazi behar zaion (betebehar hori Administrazio Publikoen Administrazio Prozedura Erkidearen urriaren 1eko 39/2015 Legearen 69. artikuluan arautzen da), edo, aitzitik, beharrezkoa den aldez aurretik dagokion administrazio baimena eskuratzea. Baimena eskatuz gero, organo eskuduna zehaztu beharko litzateke hori bidaltzeko.
3.- Arabako Lurralde Historikoan, 2023-2024 denboraldian, arrantza kontinentalaren aprobetxamendua arautzen duen arautegiaren 22. artikuluaren (zebra muskuiluarekin —Dreissena polymorpha— lotutako berariazko neurriak) azken tartekiari dagokionez ("Betebehar horiek ez betetzeak, justifikaziorik gabe, dagokion zehapen espedientea irekitzea ekarriko du"), ez da beharrezkotzat jotzen, izan ere, 25. artikuluak (Arau hausteak) honako hau dio: "Ibai arrantzaren arloko ez betetzerik gertatzen bada, Ibai arrantza arautzen duen 1942ko otsailaren 20ko Legea aplikatuko da, bai eta Zenbait arau hauste administratiboren kalifikazioa aldarazi eta ehiza eta ibai arrantzako zigorren zenbatekoa handitzen dituen apirilaren 13ko 1/1989 Legea ere".
Gainera, adierazi beharra dago aipaturiko jarrera ez dagoela beren-beregi tipifikatuta 1/1989 Legean; hortaz, aipaturiko tartekiak ez du lege babesik. 
VI. PROIEKTUAREN EDUKIAREN ANALISIA
42/2007 Legeak, abenduaren 13koak, natura ondareari eta biodibertsitateari buruzkoak, oinarrizkoa 1. artikuluaren eta azken xedapenetatik bigarrenaren arabera, 65. artikuluan ezarri zuenez “ehizatu eta ur kontinentaletan arrantzatu ahal izango diren espezieak autonomia erkidegoek zehazten dituztenak bakarrik izango dira, eta deklarazio horrek inola ere ezingo die eragin Babes Bereziko Espezieen Zerrendan sartutako espezieei edo Europar Batasunak debekatutakoei”.
Eta jarraian hauxe adierazi du: "Ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat".
Euskadiko natura ondarea kontserbatzeari buruzko azaroaren 25eko 9/2021 Legearen (Euskal Autonomia Erkidegoko Natura Kontserbatzeko Legearen testu bategina onartzen duen apirilaren 15eko 1/2014 Legegintzako Dekretua indargabetzen duena) 77. artikuluan ehizarekin eta arrantzarekin lotuta espezieak babesteko neurri osagarriak arautzen dira. 1. eta 3. apartatuetan aprobetxamendu zinegetikoari soilik dagozkion debekuei buruzko foru aginduak aipatzen dira. Nolanahi ere, artikuluak, izenburuan zein artikuluan zehar, ehizaren eta arrantzaren inguruan dihardu. Horretarako, ondorioztatu da artikuluaren xedeari dagokionez (espezieen babesa), foru aginduen aipamena arrain hazkuntzaren aprobetxamenduan ere jasotzen dela.
Bidenabar, 630/2013 Errege Dekretuko 10.5 artikuluarekin bat etorriz, abuztuaren 2koa, espezie exotiko inbaditzaileen Espainiako katalogoa arautzekoa, proiektuan espezie exotiko inbaditzaile gisa sailkatutako arrain eta krustazeo espezieak kontrolatu, kudeatu eta desagerrarazteko metodo gisa ageri da arrantza, 630/2013 Errege Dekretuan jasotakoak eta 42/2007 Legea indarrean sartu aurretik iritsi zirenak Arabako Lurralde Historikora.
Aztertutako proiektua bat dator arrain aprobetxamenduak arautzeko lurralde historikoek urtero onartu behar duten araudiarekin, finkatu baitu jarduerak egin daitezkeen ur zatiak, espezie bakoitzerako data baliagarriak, ibaietan arrantza egiteko harrapaketa metodoak eta modalitateak. 
Aztertutako proposamenak ez dauka ibaietako arrantza araudiak babestutako ondasun juridikoarenak ez diren edo horretatik deskonektatuta dagoen bete beharreko arau edo betebeharrik.
VII. ONDORIOAK
Bakarra: 2023-2024 kanpainan, Arabako Lurralde Historikoan arrantza kontinentalaren aprobetxamendua arautzen duen arautegia onartzeko Foru Aginduaren proiektua ordenamendu juridikora egokitzen da; Arabako Lurralde Historikoan, 2023-2024 denboraldian, arrantza kontinentalaren aprobetxamendua arautzen duen arautegiaren 22. artikuluko azken aipamenera izan ezik.

